Broj: 711-I-1851-P-330/22-02-21

Zagreb, 15. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.. 4 i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Marijele Stjepanović, voditeljice financijskih, analitičkih i računovodstvenih poslova trgovačkog društva Vukovarski vodotoranj - simbol hrvatskog zajedništva d.o.o.** **za upravljanjem memorijalnim spomen-obilježjem Domovinskog rata,** za davanjem očitovanja Povjerenstva,na 180. sjednici održanoj dana 15. srpnja 2022.g. daje sljedeće

**OČITOVANJE**

**Obveznik Marko Suljada, član Uprave trgovačkog društva Najpar d.o.o. za ugostiteljstvo, koji istu dužnost** **ne obnaša profesionalno te uz njezino obnašanje u istom trgovačkom društvu obavljala poslove voditelja ugostiteljstva i trgovine temeljem ugovora o radu, može povodom obavljanja tih poslova ostvarivati božićnicu, regres, dar za dijete i druge dodatne naknade, jer se u tom slučaju ne radi o zabranjenoj dodatnoj naknadi za poslove obnašanja javne dužnosti.**

Obrazloženje

Zahtjev za davanjem mišljenja Povjerenstva podnijela je Marijela Stjepanović, voditeljica financijskih, analitičkih i računovodstvenih poslova trgovačkog društva Vukovarski vodotoranj - simbol hrvatskog zajedništva d.o.o. za upravljanjem memorijalnim spomen-obilježjem Domovinskog rata. U knjigama ulazne pošte Povjerenstva zahtjev je 11. srpnja 2022. pod poslovnim brojem 711-U-6674-P-330/22-01-5, povodom kojeg se vodi predmet broj P-330/22.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositeljica u zahtjevu navodi da je trgovačko društvo Najpar d.o.o., osnovanog od strane društva Vukovarski vodotoranj -simbol hrvatskog zajedništva d.o.o., te da je od 1. srpnja 2022. jedini član Uprave društva Marko Suljada, koji je u društvu zaposlen temeljem ugovora o radu na neodređeno vrijeme od 26. listopada 2020. godine na radnom mjestu voditelja ugostiteljstva i trgovine.

Podnositeljica traži mišljenje Povjerenstva, s obzirom da je Marko Suljada ostao na radnom mjestu voditelja ugostiteljstva i trgovine i nakon imenovanja članom Uprave trgovačkog društva Najpar d.o.o. (za koju funkciju ne prima nikakvu naknadu), ima li isti pravo na primitak dodatnih naknada (božićnica, regres, bonus za ostvarene rezultate poslovanja koje je do imenovanja mogao primati i slično) ) ili bi takvi primitci bili u suprotnosti sa Smjernicom, broj: 711-1-134-R- 34/22-01-17 od dana 31. siječnja 2022., te Smjernicom, broj: 711 -1-518-R-34/22-02-17, od dana 12. travnja 2022.

Podnositeljica pojašnjava da sukladno Pravilniku o radu i plaćama zaposlenika Najpar d.o.o. za ugostiteljstvo, zaposlenici imaju pravo na isplatu naknade za godišnji odmor (regres), dara za djecu, naknade za Božić i Uskrs te bonusa za ostvarene radne rezultate, a Marko Suljada je do imenovanja za člana Uprave spomenute naknade imao pravo primati. Napominje da će Marko Suljada, bez obzira što je imenovan članom Uprave društva, i dalje obavljati poslove voditelja ugostiteljstva i trgovine i za to radno mjesto primati plaću, odnosno zadržati svoje radno mjesto, te se u prilogu dostavlja ugovor o radu sklopljen između društva Najpar d.o.o. i Marka Suljade.

Uvidom u registar nadležnog Trgovačkog suda, utvrđeno je da je jedini osnivač/član trgovačkog društva Najpar d.o.o. za ugostiteljstvo trgovačko društvo Vukovarski vodotoranj- simbol hrvatskog zajedništva d.o.o. za upravljanjem memorijalnim spomen-obilježjem Domovinskog rata, kojem je osnivač/član Grad Vukovar.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI/21-a, stoga je Marko Suljada, direktor (član Uprave) trgovačkog društva Najpar d.o.o. za ugostiteljstvo obveznik ZSSI/21-a.

Prema članku 17. stavku 2. ZSSI/21-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Uvidom u posljednje podneseno izviješće o imovinskom stanju obveznika, Povjerenstvo je utvrdilo kako Marko Suljada dužnost ne obnaša profesionalno te stoga isti može istovremeno bez ikakvog ograničenja obavljati voditelja ugostiteljstva i trgovine te za to ostvarivati plaću i sve druge naknade s navedene osnove, s obzirom da se ograničenje iz članka 17. stavak 2. odnosi samo na one obveznike koji profesionalno obnašaju javnu dužnost.

Sukladno članku 7. točki d) ZSSI/21-a, obveznicima je zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI/21-a, plaća obveznikaje svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI/21-a obnašaju.

Stoga Marko Suljada ne može uz plaću (naknadu) za obnašanje navedene javne dužnosti primati i božićnicu, regres, dar za dijete, uskrsnicu i sl., jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI/21-a.

Međutim, kako obveznik Marko Suljada dužnost ne obnaša profesionalno te uz navedenu dužnost, u istom trgovačkom društvu obavlja poslove voditelja ugostiteljstva i trgovine temeljem ugovora o radu, može povodom obavljanja tih poslova ostvarivati božićnicu, regres, dar za dijete i druge dodatne naknade jer se ne radi o zabranjenoj dodatnoj naknadi za poslove obnašanja javne dužnosti, pri čemu Povjerenstvo napominje da je potrebno da pravo na primitak dodatnih naknada proizlazi iz ugovora o radu, podzakonskog akta ili općeg akta poslodavca.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Marijela Stjepanović, putem e-maila
2. Objava na internetskoj stranici Povjerenstva
3. Pismohrana